|  |  |  |  |  |  |
| --- | --- | --- | --- | --- | --- |
| **Rapporterende enhet:** | **Helsam** | **Rapportert av:** | **Elin O. Rosvold****Knut Tore Stokke** | **Periode:** **T1 - 2023** | **Dato: 15.5.23** |

# Ledelsesvurdering for Helsam 1. tertial 2023

**Vurdering av økonomisk status og utvikling**

Instituttet står i en svært krevende økonomisk situasjon og vil i løpet av 2023 opparbeide et stort akkumulert merforbruk (ca. 10 mill.). Situasjonen skyldes primært at vi opprettholder og til dels øker aktivitet i en periode hvor inntektene reduseres. Inntektsreduksjonen er knyttet både til utfasingen av studieplasser i bachelorprogrammet og til manglende dekning av pris- og lønnsvekst i statsbudsjettet.

Aktivitetsnivået ved Helsam vil øke inneværende år som følge av opprettelsen av ny master i folkehelsevitenskap og epidemiologi og som følge av etableringen av Campus Sør. Det er vanskelig å se at kortsiktige kutt i aktivitet kan bidra til å bedre den økonomiske situasjonen, men instituttet har et klart behov for å redusere undervisningsforpliktelsene eller få økt finansiering for å komme i økonomisk balanse på lang sikt. Det er en vesentlig utfordring at det tar lang tid å oppnå besparelser gjennom endring i studietilbudet.

Inneværende år forverres situasjonen vesentlig av det vi må anta er to engangshendelser (kuttet for å håndtere energikostnader og flyttingen av akkumulert underforbruk i Senter for global helse).

**Vurdering av oppdatert prognose for inneværende år (2023)**

Prognosen for innværende forverres primært av de to enkelthendelsene nevnt over, men også i noen grad ved at vi har måttet øke personalkostnadene noe utover budsjett for å få gjennomført undervisningsforpliktelser på kort sikt.

Nettobidraget ser hittil i år noe sterkere ut enn forventet, men vi har ikke grunnlag for å forvente at det vil være noe vesentlig avvik ved årsslutt.

**Opplysninger som påvirker langtidsprognosen vesentlig**

Innlevert budsjett og langtidsprognose er som vi har kommentert tidligere, preget av at det aller meste av handlingsrommet er tatt ut. Erfaringene etter første tertial i år er at vi er avhengige også av å ta ut de siste årsverkene som rekrutteringsstillinger (i 2026 og 27) og at disse omgjøres til flate vikarbudsjetter for å håndtere kortsiktige behov primært knyttet til frikjøp. Helsam vil da ikke bruke noen lønnsmidler til å finansiere stipendiater eller postdocs forskningstid utover de tilsettingene som nå er gjennomført.

For Helsams del er det også to andre vesentlige usikkerhetsmomenter som foreløpig ikke er innarbeidet i langtidsprognosen, men som kommer til å påvirke økonomien i prognoseperioden. For det første så vil implementeringen av RETHOS innebære en vesentlig økning av praksis i primærhelsetjenesten som ligger langt utenfor det instituttet kan finansiere innenfor gjeldende fordelingsmodell. Vi viser til tidligere anslag til fakultetet på ca. 5 mill. i ekstrakostnader pr år. For det andre så forventer vi at det vil komme et betydelig flytte/investeringsbehov i forbindelse med en samlokalisering av instituttet, men vi har vurdert usikkerhet rundt beregningen av disse kostnadene som for store til å kunne innarbeide tall i prognosen før det foreligger en leieavtale.